2018 var året identitetspolitikken for alvor meldte sin ankomst til Norge.

Identitetspolitikk er ikke lenger et rent amerikansk fenomen som man kan se på youtube – med studenter som saboterer forelesninger og hindrer meningsmotstandere i å uttrykke sine synspunkter. Debatten om avkolonisering av vitenskapen og «scene-nekt» er et sikkert tegn på at den er her, og den kommer ikke til å forlate oss med det første.

Noe av det mest interessante, men også mest skremmende med identitetspolitikken er at den har klare fellestrekk med religiøs vekkelse. I likhet med karismatiske vekkelser er den i hovedsak et importert fenomen fra USA. Men tungetalen, lovsangen og håndspåleggelsen er erstattet av aktivisme og protester ledet an av studenter som søker å få samfunnet til å vende om fra sosial- umoral.